মৃদুস্বরে পরেশবাবু বললেন, ‘ভালো।’ পাশে দাঁড়ানো বিনতার চোখে জল। হায়, কবে শেষ এই মধুর ছবি দেখেছিলেন! স্ত্রী হাতে হাত রেখে বললো, ‘যা ভয় পাইয়ে দিয়েছিলে! দেখালো বটে তোমার বৌমা। একেবারে মিলিটারি তৎপরতায় সব ব্যবস্থা করেছে সে। এখন তাড়াতাড়ি ভালো হয়ে ওঠো, ভালোয় ভালোয় ঘরে চলো।’ ঘাড় ফিরিয়ে দেখেন তাঁর মেনীমুখো দায়িত্বজ্ঞানহীন ছেলে কি গাম্ভীর্য্য নিয়ে ডাক্তারের সঙ্গে পরামর্শে ব্যস্ত, পাশে উদ্বিগ্ন মুখে বৌমা। এদিকে হাতে হাত রেখে বিনতা। কি এক অভূতপূর্ব আবেশে চোখ বোজেন পরেশবাবু। বোঝেন, সংসার বাগানে তিনি আগাছা নন। রীতিমতো মূল্যবান এক আদরণীয় অর্কিড।